**Viiltävä totuus** (ransk. *Avant l’hiver*) on vuonna 2013 ensi-iltansa saanut Philippe Claudelin käsikirjoittama ja ohjaama ranskalais-luxemburgilainen psykologinen draamaelokuva, jonka pääosissa ovat Daniel Auteuil, Kristin Scott Thomas, Leïla Bekhti ja Richard Berry.

Juoni
-----

Tohtori Paul Natkinson (Daniel Auteuil) on keski-ikäinen menestyvä neurokirurgi, joka on ollut pitkään avioliitossa vaimonsa Lucien (Kristin Scott Thomas) kanssa. Heidän yhteiselonsa on pintapuolisesti tarkasteltuna sopuisaa, mutta työlleen omistautunut Paul ei tunnu edes huomaavan välillä rakastavaa vaimoaan, jonka yksinäiset päivät kuluvat puutarhaa hoitaessa. Avioparin keskeinen luottamus joutuu yllättäen äärimmäiseen koetukseen sen jälkeen, kun Paul tapaa salaperäisen tumman kaunottaren Lou Valléen (Leïla Bekhti), kahvilatyöntekijän, joka väittää olleensa Paulin potilas vuosia sitten. Pian kohtaamisen jälkeen Paul alkaa saada jatkuvasti sekä kotiinsa että työpaikalleen tulipunaisia ruusuja, joiden lähettäjä on tuntematon. Kohtaaminen ja ruusulähetykset synnyttävät epäilyksen kaikkea ja kaikkia kohtaan viiltäen auki avioparin menneisyyden ja aikoinaan tehdyt valinnat.

Näyttelijät
-----------

|  |  |  |
| --- | --- | --- |
|  Daniel Auteuil  | … |  tohtori Paul Natkinson
  |
|  Kristin Scott Thomas  | … |  Lucie Natkinson
  |
|  Leïla Bekhti  | … |  Lou Vallée
  |
|  Richard Berry  | … |  Gérard
  |
|  Laure Killing  | … |  Mathilde
  |
|  Jérôme Varanfrain  | … |  Victor Natkinson
  |
|  Vicky Krieps  | … |  Caroline
  |
|  Anne Metzler  | … |  Zoé Gassard
  |
|  Annette Schlechter  | … |  rouva Malek
  |
|  Laurent Claret  | … |  Denis
  |
|  Jean-François Wolff  | … |  komentaja Xavier Garin
  |
|  Joël Delsaut  | … |  kapteeni Thierry Weiler
  |
|  Jacqueline Ghaye  | … |  Juliette
  |
|  Pascale Noe Adam  | … |  Anouk
  |
|  Jean-Louis Sbille  | … |  Fred
  |
|  Bambina Liberatore  | … |  Gena
  |

Tuotanto
--------

Anne Metzler, Daniel Auteuil, Leïla Bekhti, Philippe Claudel ja Laure Killing elokuvan ennakkoesityksessä
*Viiltävän totuuden* kuvaukset alkoivat 1. lokakuuta ja päättyivät 30. marraskuuta 2012. Se kuvattiin kokonaan Luxemburgissa, missä sen kuvauspaikkoina olivat Luxemburg ja Soleuvre. Lähes kahdeksan miljoonan euron budjetilla tuotetun elokuvan tuotantoyhtiöinä olivat sekä ranskalaiset Les Films du 24, France 3 Cinéma ja TF1 Droits Audiovisuels että luxemburgilainen Samsa Film.

Philippe Claudel kertoi haastattelussa elokuvan valmistuttua *Viiltävän totuuden* jäävän hänen ja Kristin Scott Thomasin viimeiseksi yhteistyöksi. Hän kertoi, että vaikka hän rakastaakin kuvata Scott Thomasia, *Viiltävän totuuden* ja heidän ensimmäisen yhteistyönsä, *Olen aina rakastanut sinua* -elokuvan (2008), kuvauksia vaikeuttivat heidän jatkuvat yhteenottonsa.

Julkaisu ja vastaanotto
-----------------------

*Viiltävä totuus* sai maailmanensi-iltansa elo-syyskuussa pidetyillä vuoden 2013 Telluriden elokuvajuhlilla Yhdysvalloissa. Se sai Ranskassa ensi-iltansa ensin Arras’n elokuvajuhlilla marraskuussa 2013 ennen kuin sai teatteriensi-iltansa 27. marraskuuta 2013. UGC Distribution oli sen teatterilevittäjänä Ranskassa. Ennen Suomen teatteriensi-iltaansa elokuva esitettiin Ranskan instituutin esittämänä erikoisnäytöksenä Kino Engel -elokuvateatterissa Helsingissä 19. elokuuta 2014 ja Espoo Cinén elokuvajuhlilla Espoon kulttuurikeskuksen Tapiolasalissa 24. elokuuta 2014. Se sai Suomen teatteriensi-iltansa 29. elokuuta 2014 ja oli Isla Salesin teatterilevittämä. Ranskassa *Viiltävä totuus* oli vuoden 2013 153. katsotuin elokuva saatuaan 261 955 katsojaa ja tuotettuaan 2,1 miljoonaa dollaria. Elokuva oli Suomessa vuoden 2014 168. katsotuin elokuva saatuaan 2 653 katsojaa. Se tuotti maailmanlaajuisesti lähes 2,7 miljoonan dollarin lipputulot.

Elokuva on saanut elokuvakriitikoilta lähinnä myönteisen vastaanoton. Rotten Tomatoes -sivuston mukaan 71 prosenttia kriitikoista on antanut elokuvalle myönteisen arvosanan 5,7/10 keskiarvolla. Keskiarvo perustuu 17 arviointiin, joista 12 oli "tuoreita" ja viisi "mätiä". 198 käyttäjästä 37 prosenttia on antanut elokuvalle myönteisen arvosanan 3,1/5 keskiarvolla. Internet Movie Databasen 1 670 käyttäjää on antanut elokuvalle keskiarvon 6,2/10.

*Viiltävä totuus* julkaistiin Ranskassa DVD:lle 2. huhtikuuta 2014.

Lähteet
-------

1. 1 2 3  AVANT L'HIVER *AlloCiné*. Viitattu 26.7.2018. (ranskaksi)
2. ↑  Lemercier, Fabien: Winter Rose: Where are the monsters? Who are the angels? *Cineuropa*.  5.10.2012. Viitattu 26.7.2018. (englanniksi)
3. ↑  Avant l'hiver (2013) *L2TC.com - Movies Shot Locations*. www.L2TC.com. Viitattu 26.7.2018. (englanniksi)
4. 1 2 3 4 5  AVANT L'HIVER *JP’s Box-Office*. Viitattu 26.7.2018. (ranskaksi)
5. ↑  Avant l'hiver *UniFrance*. Viitattu 26.7.2018. (ranskaksi)
6. ↑  Crousse, Nicolas: Philippe Claudel: «C’est mon dernier film avec Kristin Scott Thomas» *Le Soir*.  27.11.2013. Rossel & Cie. Viitattu 26.7.2018. (ranskaksi)
7. ↑  Porreca, Brian: Telluride Film Festival: The Films *Hollywood Reporter*.  28.8.2013. Billboard-Hollywood Reporter Media Group. Viitattu 26.7.2018. (englanniksi)
8. ↑  Arras Film Festival : Jamel Debbouze en ouverture et Alexandra Lamy en clôture ? *La Voix du Nord*.  6.11.2013. Groupe La Voix. Viitattu 26.7.2018. (ranskaksi)
9. ↑  UUTUUSTRILLERISTÄ VIILTÄVÄ TOTUUS ERIKOISNÄYTÖS RANSKAN INSTITUUTIN YSTÄVILLE! *France.fi*.  2014. Institut français de Finlande (Ranskan instituutti).  Arkistoitu 26.7.2018. Viitattu 26.7.2018. (suomeksi)
10. ↑  Espoo Ciné 2014 ohjelmakirja / Catalogue *Issuu.com, s. 24–25*.  7.8.2014. Issuu Inc. Viitattu 26.7.2018. (suomeksi)
11. ↑  Avant l'hiver (2013) *Elonet.fi*. Kansallinen audiovisuaalinen instituutti. Viitattu 26.7.2018. (suomeksi)
12. ↑  Suomen katsotuimmat elokuvat vuonna 2014 *Elokuvauutiset.fi*. Elokuvauutiset. Viitattu 26.7.2018. (suomeksi)
13. ↑  BEFORE THE WINTER CHILL 2014 *Rotten Tomatoes*. Fandango. Viitattu 26.7.2018. (englanniksi)
14. ↑  Viiltävä totuus (2013) *IMDb.com (Internet Movie Database)*. IMDb.com, Inc. Viitattu 26.7.2018. (englanniksi)

Aiheesta muualla
----------------

* Kuvia tai muita tiedostoja aiheesta **Viiltävä totuus** Wikimedia Commonsissa

* *Viiltävä totuus* AlloCinéssä (ranskaksi)